钦定古今图书集成/方舆汇编/职方典/第1466卷 > 《登城西卧龙冈吊忠武侯赋》俞汝谐
## 钦定古今图书集成/方舆汇编/职方典/第1466卷 > 《登城西卧龙冈吊忠武侯赋》俞汝谐

嗟西峰之崒嵂兮，乃横峙而为冈。夹二水之渺弥兮，
亦合流而成江。允兹地之秀伟兮，频振衣而徜徉。曰
庄𫏋之裔土兮，匪夫子之故乡。岂前修之或累兮，乃
藉名于南阳。缘破竹于三巴兮，遂耀武于遐荒。咄恃
险之百蛮兮，宁知夫《约法》之三章。爰渡泸于五月兮，
寻驻兵于山阳。既慑伏于威楚兮，复震叠于永昌。劳
七擒而七纵兮，不欲以猛而胜刚。惟以德而柔远兮，
岂幸功者之可望。不留兵将贻之以安兮，展也王度
之汪洋。垂休泽于百世兮，颂鸿烈于不忘。登故垒而
缅怀兮，嗟水碧而山苍。忆抱膝于《隆中》兮，永笑傲于
羲皇。匪隆礼于三顾兮，肯幡然而就汤。旋相投于鱼
水兮，萃精神于一堂。乃立家于荆楚兮，乃开基于蜀
邦。既南徼之鼠窜兮，斯北向而龙骧。作木牛与流马
兮，又何虑乎乏粮？扬旌旗于六出兮，凛八阵之堂堂。
雄辩惊于仲谋兮，妙略服乎周郎；气吞老瞒之奸兮，
势夺司马之强。射张郃于木门兮，摧郝昭于陈仓。掳
前驱之夏侯兮，斩后袭之王双。运神谋之莫测兮，亘
万古而弥光。何史氏之怀怼兮，谓将略之非长。唯天
命之既弃兮，故大志之莫偿。抑有数之使然兮，匪人
谋之弗臧。曰论定于千年兮，与伊吕而颉颃。岂管乐
之可俦兮，尚不足于平良。缘先生之穷居兮，由静而
得为学之方。致谨于义利之辨兮，有以陋五霸而乐
三王。识之高复养之粹兮，宛孔氏之行藏。处足以包
乎千古兮，出欲以正乎三纲。明汉贼之不两立兮，以
顺逆为存亡。斯天讨之所由奋兮，大义之所由彰矧！
宅心栗乎严畏兮，莅政极于周详。德泽盎如阳春兮，
号令肃乎秋霜。倘三年之不死兮，固足以成一统之
封疆。脱斯民于水火兮，跻斯世于平康。志实足以相
副兮，才允足以相当。何嚝达之能兴兮，何“元虚之能
昌？四海何由而分裂兮，苻刘何由而跳梁？噫公忠之
能毕兮，宁不有超两汉而媲周商？胡身以劳而瘁兮，
寿以国而戕。兵未至于洛兮，星遽陨于房。兹事理之
不可知兮，独奈何乎彼苍？”嗟乎！公不可作矣，然绩著
于万里之外而不泯，名垂于千载之下而弥香。尚使
人睹河洛而兴思，想遗爱于甘棠。视彼莽、操、温懿之
徒，恣暴横于一时，倏影灭而尘飏，又奚啻麒麟之与
犬彘，䲭鸮之与凤凰。